SKRIFTLIG FORESPØRGSEL P-3210/02

af Robert Sturdy (PPE-DE) til Kommissionen

(5. november 2002)

Om: Støtte fra katastrofefonde i forbindelse med de seneste storme i EU

Kan Kommissionen på baggrund af de storme, der hærgede Europa i sidste week-end, og som ødelagde huse og infrastrukturer og førte til tab af menneskeliv samt gav anledning til alvorlige samfundsmæssige problemer, oplyse, om der er afsat midler til katastrofehjælp som supplement til medlemsstaternes katastrofefonde, og om der vil blive frigjort ikke-udnyttede midler fra EU's strukturfonde, hvilket var tilfældet i forbindelse med oversvømmelserne tidligere i år?

Agter Kommissionen endvidere at fremskynde procedurerne for tildeling af statsstøtte og muliggøre yderligere fleksibilitet på dette område?

Er katastrofefonden og EU's solidaritetsfond allerede blevet oprettet, og vil områder, som er blevet ødelagt af stormen, være støtteberettigede i betragtning af, at et af de erklærede mål for midlerne er umiddelbar genopbygning af ødelagte infrastrukturer og faciliteter på energi-, vandforsynings-, spildevands-, telekommunikations-, transport-, sundheds- og undervisningsområdet?

Svar afgivet på Kommissionens vegne af Michel Barnier

(13. december 2002)

Som følge af de oversvømmelser, der ramte Centraleuropa i løbet af august 2002, fremlagde Kommissionen et forslag til Rådets forordning om oprettelse af den Europæiske Unions Solidaritetsfond (EUSF)(1), som årligt vil stille op til 1 mia. EUR i katastrofehjælp til rådighed i tilfælde af større katastrofer. Rådet vedtog EUSF-forordningen den 11. november 2002.(2)

På anmodning af det berørte land kan der først og fremmest frigøres midler fra fonden i tilfælde af naturkatastrofer, herunder storme og oversvømmelser, forudsat at visse kriterier er opfyldt. Skaderne skal udgøre mere end 0,6 % af det pågældende lands bruttonationalindkomst (BNI) eller 3 mia. EUR. I undtagelsestilfælde kan der også ydes støtte til regionale katastrofer, der ikke opfylder disse kriterier, hvis størstedelen af regionens befolkning er ramt, og katastrofen har alvorlige langvarige følgevirkninger for befolkningens livsvilkår og den økonomiske stabilitet i regionen.

Der kan kun frigøres midler fra strukturfondene med henblik på at afhjælpe skader forårsaget af katastrofer i de regioner, der modtager midler fra strukturfondene, og betingelserne i de relevante programmer skal være opfyldt. Forvaltningsmyndighederne for strukturfondenes programmer kan dog foreslå programændringer, som i hvert enkelt tilfælde vil blive undersøgt af Kommissionen.

Hvad angår statsstøtte fastsætter EF-traktatens artikel 87, stk. 2, litra b, at støtte, hvis formål er at udbedre skader forårsaget af naturkatastrofer eller andre usædvanlige begivenheder, skal være forenelig med traktaten. Kommissionen kan således godkende bevillinger på op til 100 % af tabene som

følge af naturkatastrofer. I henhold til Rådets forordning (EF) nr. 659/1999(3) skal Kommissionen træffe en første beslutning om anmeldt statsstøtte senest to måneder efter modtagelsen af anmeldelsen. Kommissionen vil dog i praksis forsøge at godkende denne type støtte hurtigere.

(1) KOM(2002) 514 endelig udg. af 18. september 2002.

(2) Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond, EFT L 311 af 14.11.2002, s. 3.

(3) EFT L 83 af 27.3.1999, s. 1.